ROZHODNUTIE KOMISIE
z 22. decembra 2009,
ktorým sa Španielsko oprávňuje nebrať do úvahy určité kategórie transakcií pri výpočte základu vlastných zdrojov DPH
[oznámené pod číslom K(2009) 10419]
(Iba španielske znenie je autentické)
(2010/6/EÚ, Euratom)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na Zmluvu o založení Európskeho spoločenstva pre atómovú energiu,
so zreteľom na nariadenie Rady (EHS, Euratom) č. 1553/89 z 29. mája 1989 o konečných jednotných dohodách o vyberaní vlastných zdrojov pochádzajúcich z dane z pridanej hodnoty (1), a najmä na jeho článok 6 ods. 3,
po konzultácii s Poradným výborom pre vlastné zdroje,
keďže:
(1)
Podľa článku 376 smernice Rady 2006/112/ES z 28. novembra 2006 o spoločnom systéme dane z pridanej hodnoty (2) môže Španielsko naďalej oslobodzovať určité transakcie. Tieto transakcie je potrebné zohľadniť pri stanovení vlastných zdrojov DPH.
(2)
Na základe článku 376 smernice 2006/112/ES môže Španielsko naďalej oslobodzovať služby poskytované autormi uvedené v bode 2 časti B prílohy X k tejto smernici.
(3)
Španielsko požiadalo Komisiu o oprávnenie nebrať do úvahy služby poskytované autormi, keďže nie je schopné uskutočniť presné výpočty základu vlastných zdrojov DPH, pokiaľ ide o transakcie uvedené v bode 2 časti B prílohy X k smernici 2006/112/ES. Administratívna záťaž spojená s takýmto výpočtom by bola zrejme neopodstatnená vzhľadom na vplyv týchto transakcií na celkový základ vlastných zdrojov DPH Španielska. Španielsku by sa preto malo povoliť nebrať do úvahy služby poskytované autormi v súlade s článkom 6 ods. 3 prvou zarážkou nariadenia (EHS, Euratom) č. 1553/89.
(4)
Z dôvodov transparentnosti a právnej istoty je potrebné platnosť tohto oprávnenia časovo obmedziť,
PRIJALA TOTO ROZHODNUTIE:
Článok 1
Na účely výpočtu základu vlastných zdrojov DPH od 1. januára 2009 sa Španielsko oprávňuje nebrať do úvahy túto kategóriu transakcií, ako sa uvádza v časti B prílohy X k smernici 2006/112/ES:
-
služby poskytované autormi (bod 2).
Článok 2
Toto rozhodnutie sa uplatňuje od 1. januára 2009 do 31. decembra 2013.
Článok 3
Toto rozhodnutie je určené Španielskemu kráľovstvu.
V Bruseli 22. decembra 2009